Diari Oficial de la Generalitat Valenciana


Sumari del DOGV 9267, del 31-01-2022 (2022/409)

RESOLUCIÓ de 13 de gener de 2022, de la Conselleria de Política Territorial, Obres Públiques i Mobilitat, per la qual s'inicia el Catàleg de protecció dels paisatges vitivinícoles de la Comunitat Valenciana.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9267

Data del DOGV
:   31-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/409


Data del document
:   13-01-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat

RESOLUCIÓ de 13 de gener de 2022, de la Conselleria de Política Territorial, Obres Públiques i Mobilitat, per la qual s'inicia el Catàleg de protecció dels paisatges vitivinícoles de la Comunitat Valenciana. [2022/409]  
Antecedents  
1. El Catàleg de paisatges vitivinícoles de la Comunitat Valenciana té naturalesa de pla d'acció territorial de caràcter sectorial dels regulats en l'article 16 del text refós de la Llei d'ordenació del territori, urbanisme i paisatge, aprovat mitjançant Decret legislatiu 1/2021, de 18 de juny, del Consell (TRLOTUP).  
2. Amb aquest catàleg es pretén donar resposta al que es preveu en les lletres h i i de l'article 5 del TRLOTUP, i en les directrius 49, 51 i 58 de l'Estratègia Territorial de la Comunitat Valenciana (ETCV), aprovada mitjançant Decret 1/2011, de 13 de gener, del Consell, que ordena concretar en documents de planificació urbanística i territorial aquells sòls d'alta capacitat agrícola i aquells imprescindibles per a la viabilitat de productes agrícoles de reconeguda excel·lència. La directriu 49 ordena fer valdre els elements culturals de suport a aquesta activitat agrícola, entre altres l'arquitectura de pedra seca, per a obrir noves vies de desenvolupament rural, com és l'agroturisme. També, assegurar el respecte al màxim de la topografia d'aquests llocs davant transformacions i moviments de terra, la utilització de materials coherents amb els valors paisatgístics d'aquests entorns, i el manteniment de la vocació agropecuària de les àrees que envolten els espais protegits.  
  
Es tracta d'acomplir els diferents principis directors per al desenvolupament de la política de paisatge previstos en la directriu 51 de l'ETCV, entre altres:  
a) Promoure i impulsar el coneixement del paisatge com a base de la política paisatgística de la Generalitat, fomentant l'estudi, divulgació i sensibilització de la població en aquesta matèria.  
b) Garantir la protecció i l'adequada gestió dels conjunts paisatgístics de la Comunitat Valenciana, especialment dels definits com de rellevància regional, atenent els seus valors intrínsecs, la integritat del seu caràcter, la seua singularitat i l'estima social que mereixen.  
  
c) Definir i ordenar la infraestructura verda de la Comunitat Valenciana.  
d) Conservar i fomentar la diversitat i multifuncionalitat del paisatge rural, en particular d'aquells espais agraris amb major significació històrica, patrimonial i identitària, com les hortes, les vinyes tradicionals, els olivars i els paisatges de pedra en sec.  
e) Promoure la integració dels béns d'interés cultural en una xarxa territorial i paisatgística, considerant especialment el cas d'aquells béns amb major significat perceptiu, impulsant la salvaguarda i ordenació dels seus entorns visuals, funcionals i interpretatius.  
  
f) Incorporar criteris i objectius de qualitat en la planificació dels creixements urbans, procurant la integració dels nous teixits en la trama urbana preexistent, mantenint les fites i escenes urbanes més característiques, la qualitat de les vores urbanes, procurant la transició entre el paisatge de la ciutat i el seu entorn.  
g) Promoure i prioritzar les accions de recuperació o de creació de nous valors paisatgístics en les àrees deteriorades, especialment en els entorns urbans i periurbans, en els accessos a les poblacions i, en general, en les àrees més visibles del territori.  
h) Impulsar la integració en el paisatge, o la requalificació, en el seu cas, de les àrees destinades a incloure les principals activitats econòmiques, com els polígons industrials, els pols energètics i les àrees logístiques i comercials.  
i) Impulsar la integració paisatgística de les infraestructures bàsiques i de mobilitat, així com de les instal·lacions vinculades a l'obtenció d'energies renovables, considerant com a referències paisatgístiques rellevants la topografia natural, la vegetació existent i l'organització visual del paisatge.  
j) Promoure i potenciar l'accés públic a la contemplació, interpretació i gaudi dels paisatges més valuosos, mitjançant la creació d'itineraris i rutes del paisatge i d'una xarxa de miradors des dels quals es puguen contemplar les principals fites i vistes.  
3. Per part seua, la directriu 58, referida concretament als criteris de protecció dels paisatges culturals agraris, respecte dels paisatges culturals agraris com a paisatges de rellevància regional, a manera de decàleg, ordena a la planificació urbanística i territorial adoptar els criteris següents:  
3.1. Definir directrius generals per a la protecció, conservació i millora d'aquests paisatges en cadascuna de les àrees funcionals, o dels àmbits paisatgisticopatrimonals que s'identifiquen, com a referència per a la planificació territorial del patrimoni cultural i establiment d'objectius per a aquests paisatges.  
3.2. Definir criteris i mesures que, a fi de mantindre els elements estructurants del paisatge cultural agrari, hagen d'adoptar els plans amb incidència territorial.  
3.3. Delimitar els àmbits de valor singular amb la finalitat d'establir per a aquestes mesures concretes per a la conservació o millora del paisatge.  
3.4. Protegir els paisatges agraris locals de valor extraordinari quant a les seues característiques productives o estètiques mitjançant el manteniment i millora dels seus elements estructurants.  
3.5. Incorporar en les mesures de política agrària la presa en consideració de les característiques del paisatge rural, impulsant mesures i programes que, a partir de mesures agroambientals, influïsquen positivament en la pervivència d'aquests paisatges.  
3.6. Fomentar la creació de parcs agraris com a elements de conservació activa d'aquestes grans mostres del patrimoni cultural.  
3.7. Integrar en el planejament urbanístic i territorial, per a la seua conservació, els camins tradicionals que tinguen un reconeixement cultural i articulen el territori com ara les canyades reials, els camins de ronda i els camins històrics, entre altres.  
3.8. Reutilitzar i rehabilitar edificacions ja existents en aquests paisatges culturals a l'hora d'instal·lar equipaments públics o privats o altres activitats que impulsen el desenvolupament econòmic de manera compatible i complementària amb l'entorn.  
3.9. Procurar que els materials que conformen els paisatges agraris de gran valor cultural siguen respectuosos amb els elements del medi natural i coherents amb els valors paisatgístics de l'entorn.  
3.10. Potenciar les actuacions de custòdia del territori i la participació de les administracions locals en la gestió de tots aquests espais.  
  
4. Aquest pla, que es desenvoluparà majoritàriament a una escala 1:15.000, pretén identificar els elements constituents d'aquests paisatges productius i les àrees on el mosaic agrari, el parcel·lari, el patró, les sendes, els cellers o el patrimoni tradicional presenten major interés per a catalogar-los i reglar els usos o activitats que resulten compatibles amb la preservació i valoració dels paisatges culturals del vi. Tot això des d'una visió supramunicipal que permet un disseny del territori molt més precís i afavoridor de la producció de béns i serveis ambientals, una infraestructura verda i una xarxa primària amb major capacitat d'articular el territori, una estructura urbana més eficient i sostenible, i unes economies d'escala que permeten reduir els temps de tramitació i els costos econòmics i humans necessaris per a l'elaboració individualitzada del plantejament dels diferents municipis afectats.  
  
5. El catàleg ha d'incloure els àmbits territorials concrets en els quals es localitzen els paisatges de vinyes tradicionals de major significat històric, patrimonial i identitari que, d'acord amb el que es preveu en la directriu 51 de l'ETCV, cal conservar i fomentar, i molt especialment els paisatges de rellevància regional (PRR) que l'ETCV identifica directament en la seua directriu 53, com són els paisatges culturals de les vinyes de l'interior. D'aquesta manera, en una primera aproximació, cal incloure provisionalment en el Catàleg els terrenys inclosos en els àmbits següents:  
1. Vinyes de l'entorn de Vilafamés, les Useres i Benlloc  
2. Vinyes de la regió muntanyenca i la Foia de Buñol.  
3. Vinyes d'Utiel-Requena (PRR 28).  
4. Vinyes de les Alcusses i els Alforins (PRR 29) i de la Vall d'Albaida.  
5. Vinyes de la Marina Alta.  
6. Vinyes del Vinalopó Mitjà - Alacant (PRR 30).  
  
Fonaments jurídics  
L'article 44.1 del TRLOTUP estableix que el Consell és l'òrgan competent per a aprovar mitjançant decret els plans d'acció territorial promoguts per la Generalitat.  
D'acord amb l'article 44.2 del TRLOTUP, la conselleria competent en matèria d'ordenació del territori, urbanisme i paisatge pot formular i tramitar els plans d'acció territorial que tinguen en compte les seues competències.  
Segons el Decret 8/2016, de 5 de febrer, del Consell, pel qual s'aprova el Reglament òrgans territorials i urbanístics de la Generalitat, el conseller competent en matèria d'ordenació del territori és competent per a ordenar l'inici de l'elaboració i formulació, així com elevar per a l'aprovació pel Consell, els plans d'acció territorial.  
  
  
D'acord amb això, vista la proposta de la Direcció General de Política Territorial i Paisatge de data 8 de novembre de 2021, que hi ha en l'expedient, resolc:  
  
Primer  
Iniciar el procediment d'elaboració del Pla d'acció territorial del Catàleg de paisatges vitivinícoles de la Comunitat Valenciana per a la seua aprovació.  
  
Segon  
Facultar la Direcció General de Política Territorial i Paisatge per a l'elaboració d'aquest pla i Projecte de decret, i per a la realització dels tràmits necessaris per a la seua aprovació pel Consell mitjançant el corresponent expedient administratiu tramitat segons el procediment legalment previst.  
  
Tercer  
Delegar en la Direcció General de Política Territorial i Paisatge la competència per a acordar la suspensió de la tramitació de nous programes d'actuació i declaracions d'interés comunitari, així com la suspensió de la tramitació i atorgament de llicències de parcel·lació de terrenys, edificació i demolició, per a àmbits determinats, a fi de facilitar l'estudi o reforma de l'ordenació territorial, en aquest instrument de planejament territorial, d'acord amb el que es preveu en l'article 68 del TRLOTUP i en els apartats 4 i 12 de l'article 3 de l'esmentat Decret 8/2016, de 5 de febrer, del Consell.  
  
València, 13 de gener de 2022.- El conseller de Política Territorial, Obres Públiques i Mobilitat: Arcadi España García.